L 28/6
ET
Euroopa Liidu Teataja
31.1.2023
(29)
ICCAT võttis esimest korda vastu ka hariliku tuuni majandamise menetluse.
Meetme eesmärk on tagada nii läänepoolsete kalavarude kui ka Atlandi ookeani idaosa ja Vahemere kalavarude pikaajaline, säästev ja kasumlik püük.
Majandamise menetlusega rakendatakse Ida- ja Lääne-Atlandi hariliku tuuni majandamise eesmärke, sealhulgas võetakse vastu kolmeaastased majandamistsüklid ja rakendamise ajakava kuni 2028. aastani.
Majandamise menetluse kohane lubatud kogupüük aastatel 2023–2025 on Atlandi ookeani idaosa ja Vahemere varude puhul 40 570 tonni aastas.
Seepärast tuleks nimetatud meetmed rakendada liidu õiguses.
(30)
ICCAT võttis vastu 2023. aastal algava majandamiskava koos muude ICCATi kalavarudega püütava Lõuna-Atlandi lühiuim-makohai (Isurus oxyrinchus) jaoks, et viivitamata võidelda ülepüügi vastu ja saavutada järk-järgult maksimaalse jätkusuutliku saagikuse toetamiseks piisav biomassi tase.
See kava võimaldab pardal hoida LõunaAtlandi lühiuim-makohai kaaspüüki kokku 1 295 tonni ulatuses, mis annab liidu osaks 503 tonni.
ICCATi soovituse kohaselt ei kujuta pardal hoidmise piiratud kvoot endast pikaajalist õigust ning see ei piira mis tahes tulevast kalapüügivõimaluste eraldamise protsessi.
Seepärast tuleks nimetatud meedet rakendada liidu õiguses, kehtestades kaaspüügi lubatud kogupüügi ja vastava liidu kvoodi.
(31)
Selleks et vähendada suursilm-tuuni ja kulduim-tuuni noorkalade kalastussuremust, säilitas ICCAT 2023. aastal peibutuspüügivahendite piirmäärana 300 vahendit kalalaeva kohta ja 72 päeva pikkuse peibutuspüügivahendite kasutamise keeluaja.
Neid meetmeid tuleks rakendada liidu õiguses.
(32)
ICCAT võttis oma 2021. aasta koosolekul vastu Vahemere pikkuim-tuuni 15-aastase taastamiskava aastateks 2022–2036.
ICCAT kehtestas 2023. aastaks Vahemere pikkuim-tuuni lubatud kogupüügiks 2 500 tonni.
Lisaks kehtestas ICCAT püügikontrolli reegli alusel ajavahemikuks 2022–2023 Põhja-Atlandi pikkuim-tuuni lubatud kogupüügiks 37 801 tonni, eesmärgiga võtta kõnealuse varu jaoks vastu pikaajalise majandamise menetlus.
Nimetatud meetmeid tuleks rakendada liidu õiguses.
(33)
Mitme ICCATi soovituse kohaselt võib liidu taotluse korral kahe aasta jooksul üle kanda teatava protsendi oma ICCATi kalavarude kasutamata kvootidest.
Nimetatud soovitused tuleks nii kiiresti kui võimalik rakendada liidu õiguses, võttes aluseks komisjoni 21. aprilli 2022. aasta määruse ettepaneku, (10) et liikmesriigid saaksid kasutada ICCATi kalavarude liidu kvoote täies mahus, nagu ICCAT on 2023. aastaks ette näinud.
Kuni nende soovituste rakendamiseni liidu õiguses tuleks kehtestada üksikutele liikmesriikidele teatavate kalavarude kvoodid liidu 2023. aasta kogukvoodi alusel, milles ICCAT on kokku leppinud enne liikmesriikide ülepüügi või alapüügi tõttu tehtud kohandusi.
Üksikute liikmesriikide 2023. aasta kvootide kohandused, mis kajastavad ICCATi kohaldatavaid mahaarvamisi, tuleks teha määruse (EÜ) nr 1224/2009 artikli 105 kohaseid mahaarvamisi käsitlevate liidu õigusnormide alusel ning võttes arvesse komisjoni teatist, (11) milles käsitletakse nimetatud määruse artikli 105 lõigete 1, 2 ja 5 kohaste kvootide vähendamise suuniseid.
(34)
Antarktika vete elusressursside kaitse komisjon (CCAMLR) võttis oma 2022. aasta koosolekul vastu siht- ja kaaspüügiliikide püügi piirnormid ajavahemikuks 1. detsembrist 2022 kuni 30. novembrini 2023.
Nimetatud meetmeid tuleks rakendada liidu õiguses.
(35)
India Ookeani Tuunikomisjon (IOTC) säilitas oma 2022. aasta koosolekul varasemalt vastu võetud, tema pädevusvaldkonnas kohaldatavad meetmed.
Nimetatud meetmeid tuleks liidu õiguses jätkuvalt rakendada.
(36)
Vaikse ookeani lõunaosa piirkondliku kalandusorganisatsiooni (SPRFMO) aastakoosolek peetakse 6.–15. veebruaril 2023.
SPRFMO konventsiooni alal praegu kohaldatavad meetmed, mis on funktsionaalselt seotud lubatud kogupüügiga, peaksid seega jääma ajutiselt kehtima kuni aastakoosoleku toimumiseni ja 2023. aasta lubatud kogupüügi kindlaksmääramiseni.
(10) Ettepanek: Euroopa Parlamendi ja nõukogu määrus, millega muudetakse määrust (EL) 2017/2107, millega kehtestatakse Rahvusvahelise Atlandi Tuunikala Kaitse Komisjoni (ICCAT) konventsiooni alal kohaldatavad majandamis-, kaitse- ja kontrollimeetmed, ning määrust (EL) 2022/..., millega kehtestatakse Atlandi ookeani idaosa ja Vahemere hariliku tuuni varude majandamise mitmeaastane kava.
(11) Komisjoni teatis, milles käsitletakse suuniseid kvootide vähendamiseks määruse (EÜ) nr 1224/2009 artikli 105 lõigete 1, 2 ja 5 kohaselt ning millega asendatakse teatis 2012/C/72/07 2022/C 369/03 (C/2022/6757) (ELT C 369, 27.9.2022, lk 3).